**សម្ភាសរបស់ឈ្មោះ ជុំ ណាវីន**

ក៖ អ្នកសម្ភាសឈ្មោះ : ហេង សុជីវី ​​ ​ ​ ខ៖ អ្នកត្រូវបានគេសម្ភាសឈ្មោះ ជុំ ណាវីន

**ពត៌មានសង្ខេបឈ្មោះ ជុំ ណាវីន**

*បងស្រី ជុំ ណាវីន កើតនៅឆ្នាំម្សាញ់ មានអាយុ៥៥ឆ្នាំ នៅក្នុងភូមិល្វា ស្រុកកោះដាច់ ខេត្តកណ្តាល។​ អ៊ំស្រីមានបងប្អូនបង្កើត៧នាក់ ដែលអ៊ំស្រីជាកូនទី៦នៅក្នុងគ្រួសារ។ ជីវិតរបស់អ៊ំស្រីដឹងក្តីមកអត់សូវបានរៀនសូត្រជ្រៅជ្រះនោះទេ ហើយបានចូលនៅក្នុងសម័យប៉ុលពត ក្រោយមកបានដាច់អ៊ំថាបានរៀនបន្តិចបន្តួចប្រហែលថ្នាក់ទី៣ តែអត់ចេះអានអក្សរខ្មែរអីនោះទេ ហើយត្រូវឈប់រៀនជួយដើរទូលលក់នំ តាមសាលារៀន តាមផ្លូវនិងកន្លែងផ្សេងៗដើម្បីយកលុយមកផ្គត់ផ្គង់ជីវៈភាពគ្រួសារដូរជាអង្ករមកវិ ចំណែកឯបងៗនៅផ្ទះជួយត្បាញ់ ហើយការលក់នំនេះដល់ពេលយូរៗទៅ លក់នំអត់ដាច់ ក៏បានផ្លាស់ប្តូរលក់នំទៅ លក់នំបញ្ជុកវិញ ដោយត្រូវរែកដើរលក់នៅតាមផ្លូវ រហូតដល់ចាស់ទុំគេចូលស្តីដណ្តឹងបានរៀបចំអាពាហ៏ពិពាហ៏អោយមានគូរស្រករ ជាមួយនឹងអ្នកនៅក្នុងភូមិជាមួយគ្នាដែរ តែអ៊ំស្រីអត់ដែរបានស្គាល់ស្វាមីអ៊ំពីមុនមកនោះទេ ព្រោះគាត់ឡើងទៅធ្វើការជួយលក់ដូរនៅតូបបងប្រុសគាត់នៅផ្សារចស់ក្នុងទីក្រុងភ្នំពេញ។ ក្រោយមកលោកយាយមានកូនបាន៤នាក់សុតតែប្រុសទាំងអស់ មកដល់ពេលបច្ចុប្បន្នកូនបងគេមានអាយុ២៥ឆ្នាំហើយ ហើយអ៊ំស្រីបានរៀបចំអោយមានគូស្រករផងដែរ តែអ៊ំថា កូនៗរបស់អ៊ំអត់សូវគិតគូស្រលាញ់ម្តាយនោះទេ អ៊ំស្រីតូចចិត្តណាស់ និយាយទាំងយំ តែគាត់បន្ថែមថាបានមានកូនទី៣ដែរបានដឹងទុក្ខធុរៈម្តាយ ។*

ក៖​ ចាសអ៊ំ! ជាដំបូងជម្រាបសួរអ៊ំ!

ខ៖ ចាស

ក៖ ចាសអ៊ំថ្ងៃនេះខ្ញុំមានឱកាសដើម្បីមកសម្ភាសអ៊ំ ហើយថ្ងៃសម្ភាសថ្ងៃទី៣ ខែ១០ ឆ្នាំ២០១៨ ហើយខ្ញុំមានឈ្មោះថា ហេង សុជីវី គឺជាសម្ភាស ហើយអ៊ំវិញមានឈ្មោះអ្វីដែរអ៊ំ?

ខ៖ ជុំ ណាវីន!

ក៖ ចាសអ៊ំ ឈ្មោះហ្នឹងត្រូវនឹងអត្តសញ្ញាណប័ណ្ណទាំងនាមត្រកូលរបស់អ៊ំដែរឬទេ?

ខ៖ ចាស!

ក៖ ចាសហើយចុះមានឈ្មោះ ហៅផ្សេងក្រៅពីនឹងដែរអត់អ៊ំ?

ខ៖ អត់!

ក៖ ឈ្មោះហ្នឹងឪពុកម្តាយរបស់អ៊ំជាអ្នករៀបចំដាក់អោយ?

ខ៖ ចាស!

ក៖ តើគាត់ប្រាប់អ៊ំមានអត្តន័យយ៉ាងម៉េចដែរ?

ខ៖ ឈ្មោះហ្នឹង ម៉ាក់គាត់ដាក់មក ហៅតែចឹង! តាំងពីតូចមានតែឈ្មោះហ្នឹងអត់ដូរអីនោះទេ!

ក៖ ហើយអត់មានបងប្អូនប៉ុន្នាននាក់?

ខ៖​មាន៧នាក់!

ក៖ អ៊ំកូនទីប៉ុន្នានដែរអ៊ំ?

ខ៖ ខ្ញុំកូនទី៦ហើយ!

គ៖ (អ៊ំស្រីនៅជិតនោះថាទី៥)

ខ៖ ទី៥! ហើយមានទៀតទី៦និងទី៧

ក៖ ហើយចឹងបងប្អូនអ៊ំមានស្រីប៉ុន្នាននាក់ហើយប្រុសមានប៉ុន្នាននាក់ដែរ?

ខ៖ មានស្រី៥ហើយប្រុស២

ក៖ ហើយបងប្អូនអ៊ំទាំងអស់គ្នារាល់ថ្ងៃគាត់នៅឯណាខ្លះដែរអ៊ំ?

ខ៖​ នៅជិតៗគ្នាហ្នឹង!

ក៖ ចឹងអ៊ំ!

ខ៖ ស្រុកនៅឯហ្នឹង!

ក៖ ចាសហើយស្រាប់អ៊ំផ្ទាល់តែម្តងមានចាំឈ្មោះបងប្អូនរបស់អ៊ំទាំងអស់ដែរទេ? អាចរៀបរាប់ឈ្មោះពួកគាត់ទាំងអស់បានទេ?

ខ៖ ចា! មានអីនៅជុំគ្នាទាំងអស់គ្រាន់តែមានម្នាក់ម៉ូតូបុកគ្នា គ្រោះថ្នាក់ចរាចរណ៏ទៅ ទើបបានតែ១ឆ្នាំ! នុងពៅគេ!

ក៖ ចុះគាត់ឈ្មោះអ្វីគេខ្លះដែរបងប្អូនអ៊ំ?

ខ៖ បងប្អូនខ្ញុំឈ្មោះជុំ សានី ជុំស៊ីថា ជុំណារិត ជុំណារី ជុំណាវិន និងជុំសំណាង។ចាស!

ក៖ ចាស! ហើយអ៊ំកាលពីមុនមានអនុស្សោវរីយ៏អ្វីជាមួយនឹងបងប្អូនរបស់អ៊ំដែរ?

ខ៖ ខ្ញុំទៅអាពតនុងណា បានធំដឹងក្តីទៅ ហើយមិនបានដឹងពិបាកអីនោះផងនុង! នៅកុមារ ដល់ចឹងចេះតែថាវានៅរែកអាចម៏គោ សែងអីចឹងទៅណា

ក៖ ហឹម!

ខ៖ ចាសចឹងហើយខ្ញុំអត់ដឹងយ៉ាងម៉េច

ក៖ ចាសចឹងកាលនុងអ៊ំនៅកុមារពេលនុងអាយុប៉ុន្នាន?

ខ៖ ខ្ញុំកាលនុងខ្ញុំនៅកុមារនុង អាយុប្រហែលជាបាន១០ឆ្នាំជាង

ក៖ ចឹងអ៊ំមានបានចូលសាលាអីអត់?

ខ៖ អត់បានរៀនផង!

ក៖ អត់បានរៀនសោះ?

ខ៖ ចាស

ក៖ហើយចុះអ៊ំមានអក្ខរកម្មដែរអត់?

ខ៖ កាលនុងទើបតែបានបែកអាពតមក ដូចថាយើងវាចង់ អាដូចថា បែកអាពតមកយើងចង់២០ទៅហើយ! ដល់ចឹងយើងមានបានរៀនអីនោះផងទេ!

គ៖ រៀនបានប៉ុន្នានឆ្នាំដែរ!

ខ៖ រៀននុងយើងអត់មានចេះ អត់មានអីផង! យើងមកពីអាពតមកជីវៈភាពយើងវានេះដែរ ចេះតែធ្វើនេះនោះបានមកលក់ដូរចឹងទៅ ហើយក៏បានលុយបានយកមកអោយម៉ែចឹងទៅ។

ក៖ ហើយអ៊ំមានរកការងារអ្វីដើម្បីបានកំរៃ ដើម្បីចិញ្ចឹមជីវិតណាអ៊ំ?

ខ៖ រាល់ថ្ងៃហ្នឹងលក់ដូរ ហើយនិងទៅសាលាលក់ដូរជាមួយនឹងកូនសិស្សហ្នឹង

ក៖ ចឹងតែប៉ុណ្ណឹងនោះទេអ៊ំ?

ខ៖ ចាសអត់មានដឹងថាត្រូវទៅឯណា ចុះបើសិនជាយើងវាអត់មានដើមទុកចឹងហើយ វាមិនបានដឹងថាទៅណាចឹងនៅជិតៗផ្ទះហ្នឹងទៅ!

ក៖ អ៊ំលក់អ្វីខ្លះ?

ខ៖ ព្រលឹមឡើងនៅកន្លែងហ្នឹង លក់បាយ! ហើយនិងបបរ តែបបរម៉ាព្រឹកបាន២កំប៉ុង! លក់បានតែកូនសិស្ស បាន៤ទៅ១០កំប៉ុងចឹងទៅ! ហើយចឹងបានទៅសាលាហ្នឹងបាន១០កំប៉ុងអីចឹងទៅ

ក៖ ចឹងពេលនុងគឺបានសាច់ជ្រូក?

ខ៖ បាយសាច់ជ្រូកហ្នឹង សាច់ជ្រូកអាំងនិងឆានអីចឹងទៅ

ក៖ចាសបានកូនសិស្សនៅជិតហ្នឹង

ខ៖ ចាសបានកូនសិស្សនៅជិតហ្នឹងបានជួយទិញទៅ

ក៖ អូធ្វើឆ្ងាញ់ដែរទេអ៊ំ?

ខ៖​វាដូចតែគេដូចតែឯងដែរទៅ គេក៏លក់ហើយយើងក៏លក់ ចឹងហើយសិស្សគេចូលចិត្តឯណាក៏គេទិញនុងទៅ ហឹស!

ក៖ចាសអ៊ំស្រលាញ់មុខរបរហ្នឹងដែរឬទេអ៊ំ?

ខ៖ វាអឹម! បើសិនជាថាទៅ ខុសពីហ្នឹងទៀត វាគឺថាចង់តែទៅអោយផុតពីហ្នឹងដែរ តែមិនដឹងត្រូវទៅរកអីឯណា!

ក៖ ចឹងហើយអ៊ំមានចង់ផ្លាស់ប្តូរអ្វីផ្សេងពីហ្នឹងឬក៏ចង់ពង្រីកបន្ថែមអីទេ?

ខ៖ ពង្រីកឯណាក៏ខ្ញុំទៅមិនរួចនោះទេ ព្រោះអីអ្នកស្រុកយើងវាគ្រាន់តែមានប៉ុណ្ណឹងអ្នកចឹងណា វាមានទៅវាមានមក ដូចថានៅទីប្រជុំជនវាច្រើនចឹងណា ហើយចឹងបានយើងកូនសិស្សគេរៀនចឹងទៅបានគេចេះអីខ្លះ

ក៖ ចាស!

ខ៖ ចាស!

ក៖ អ៊ំឆ្នាំហ្នឹងអាយុប៉ុន្នានហើយ?

ខ៖ ខ្ញុំអាយុ៥០ជាងហើយ!អាយុ៥៥ហើយ

ក៖ អ៊ំបានចាំថ្ងៃខែឆ្នាំកំណើតរបស់ខ្លួនឯងដែរអត់?

ខ៖ អឺ ខ្ញុំនេះ វាពីអាពតនុងទៅវាភ្លេចអត់មានបានចាំនោះទេ ចាំតែឆ្នាំ!

ក៖ ចាស

ខ៖ ចឹងថ្ងៃអីនុងវាភ្លេច! អត់ចាំ!

ក៖ ចុះឆ្នាំខ្មែរយើង ?

ខ៖ អត់ចាំតែម្តងខ្ញុំចាំតែឆ្នាំម្សាញ់

ក៖ចាសហើយអ៊ំអ្នកស្រុកនៅឯណាដែរ?

ខ៖ ស្រុកកំណើតនៅឯហ្នឹង!

ក៖ ចឹងភូមិនេះគេហៅភូមិអ្វីដែរអ៊ំ?

ខ៖ ភូមិល្វា

ក៖ ចាសនៅកោះដាច់?

ខ៖ ចា

ក៖ ចាសអ៊ំ​ហើយសម្រាប់ទីលំនៅអចិត្រៃយក៏នៅហ្នឹង ហើយស្រុកកំណើតក៏នៅឯហ្នឹង!

ខ៖ ចា

ក៖ ហើយចុះឪពុកម្តាយអ៊ំអីគាត់នៅខាងនុងដែរអ៊ំហេស?

ខ៖ ចា!

ក៖តើគាត់មានឈ្មោះអ្វីដែរឪពុកម្តាយអ៊ំ?

ខ៖ ឪពុកម្តាយខ្ញុំឈ្មោះ ចាបជីម ហើយឪពុក គាត់នៅស្រុកចឹងគេហៅគាត់ថា តាចេកៗ! ដល់ពេលគាត់នៅធ្វើការនៅវាំងនោះគាត់ឈ្មោះ សារុន

ក៖ ចាស!

ខ៖ គាត់ទាំង២នាក់ហ្នឹង

ក៖ តើគាត់មានបានប្រាប់អ៊ំ ពីគាត់នៅពីតូចៗ?

ខ៖ អត់! អត់ដែរ គ្រាន់តែថាពេល នោះគេមិនជម្លាស់ទៅ ដល់ពេលគេជម្លាស់ទៅ​ដឹកកូនដឹកចៅទៅ គឺទៅបានតែត្រឹមផ្អាវយើងនេះនោះទេ! បែកគាត់ណា អាពតវាកាលនុងខ្ញុំនៅពីតូចដែរ ចឹងហើយអត់មានបានដឹង!

ក៖ ចឹងអ៊ំកាលនុងអ៊ំគិតថាឪពុកម្តាយរបស់អ៊ំ គាត់ជាមនុស្សបែបណាដែរ?

ខ៖​គាត់ស្លូតដែរ!

ក៖ ហឹមហើយចុះតើគាត់ធ្លាប់ទូន្មានប្រាប់ដល់អ៊ំយ៉ាងម៉េចដែរ?

ខ៖ និយាយប្រាប់ទូន្មាន ប្រាប់កូនហ្នឹង

ក៖ ចាសត្រូវហើយឪពុកម្តាយតែងតែទូន្នានប្រាប់កូនអោយល្អហើយណា

ខ៖ ចាស

ក៖ ដំបូន្មានរបស់ពួកគាត់ចង់អោយកូនមានអនាគត សម្រាប់អ៊ំតែម្តងតើមានបានធ្លាប់ឃើញពួកគាត់ប្រកបមុខរបរអ្វីដើម្បីចិញ្ចឹមជីវិត?

ខ៖ មិនដឹងត្រូវធ្វើអ្វី បើសិនជារាល់តែថ្ងៃ ពេលម្តាយខ្ញុំនៅពីសង្គមហ្នឹង​គាត់មានតែប្រាក់ខែ តាខ្ញុំនោះទេ គាត់អត់មានធ្វើអីផង មើលតែកូន!

ក៖ ចុះអ៊ំកើតទាន់ជីដូនជីតារបស់អ៊ំទាំងខាងឪពុកនិងខាងម្តាយអ៊ំដែរអត់?

ខ៖ អត់ទាន់នោះទេ! គាត់ខូចទៅអស់ហើយ

ក៖​តែអ៊ំមានបានដឹងអ្វីពីជីដូនជីតារបស់អ៊ំដែរឬទេ?

ខ៖​គាត់ប្រាប់ដែរ តែថាអត់មានបានចាំនោះទេ! ដូចថាគាត់បាននិយាយថាតាចេះតាចុះដែរតើ! តែថាខ្ញុំអត់មានចាំនោះទេ!

ក៖ ហឹម

ខ៖ និយាយទៅខ្ញុំអត់មានបានចាំតែម្តង!

ក៖ សម្រាប់អ៊ំពេលនៅកាលពីតូច តើអ៊ំមានធ្លាប់គិតថាតើពេលធំឡើងចង់ធ្វើអ្វីដែរឬទេ?

ខ៖ អត់ដឹងថាចង់ធ្វើអីនោះទេកូន! មានតែម៉ែមក ហើយម៉ែគាត់មានកូនច្រើនចឹងណា!

ក៖ ហឹម! ចុះអ៊ំសម្រាប់ខ្លួនរបស់អ៊ំតែម្តង អ៊ំមានធ្លាប់បានគិតថា ជីវិតរបស់អ៊ំមានការផ្លាស់ប្តូរអ្វីដែរ?

ខ៖ ធម្មតា យើងគ្រាន់តែរកបានគ្រាន់តែ១ហូបៗចឹងណា!​ចឹងទៅយើងមានប្តីមានអីចឹងទៅ បានចិញ្ចឹមកូនបានតមកទៀត ប៉េប៉ុកៗគ្មានបានទៅធ្វើអីនោះទេ

ក៖ ចុះកាលពេលអ៊ំរៀបចំអាពាហ៏ពិពាហ៏វិញ តើអ៊ំមានបានស្រលាញ់គ្នាឬក៏ឪពុកម្តាយជាអ្នករៀបចំទុកដាក់អោយ?

ខ៖ ឪពុកម្តាយរបស់ខ្ញុំគេមកចូលស្តីដណ្តឹងក៏គាត់រៀបចំអោយ!

ក៖ ចុះអ៊ំអត់មានដែរស្គាល់លោកពូកាលពីមុនមកទេ?

ខ៖​គាត់នៅហ្នឹងដែរ នៅស្រុកជាមួយគ្នាហ្នឹង

ក៖ ចុះអ៊ំចេះស្រលាញ់ គាត់ឬនៅពេលនុង?

ខ៖ អត់!​ខ្ញុំអត់ដែរឃើញគាត់ផង នៅស្រុកជាមួយមែនតែគេអត់សូវនៅផ្ទះនោះទេ គេនៅតែភ្នំពេញចឹងណា ដល់ពេលចឹងទៅ ម៉ែគាត់ចូលសួរយើងអីចឹងណា កាលនុងយើងប្រកែកអីដែរនុងណា! ព្រោះអីយើងអត់ដែរស្គាល់គេចឹងណា។

ក៖ ចឹងពេលនុងតើអ៊ំប្រុសគាត់មានមុខរបរជាអ្វីដែរចឹង?

ខ៖ កាលនុងបែកពីប៉ុលពតមក គេទៅរកស៊ីនៅភ្នំពេញ បងគេនុងគេមានតូបនៅផ្សារចាស់ ដល់ពេលចឹងគេបាននៅជាមួយបងគេចឹងទៅណា លក់ដូអីចឹង

ក៖ហើយអ៊ំវិញកាលនុងមានមុខរបរអ្វី?

ខ៖ ខ្ញុំអត់មានអីនោះទេ! នៅជាមួយនឹងម្តាយ ហើយនឹងយាយហ្នឹង យាយគាត់ចេះតែធ្វើនំអីអោយខ្ញុំដើរទូលយកទៅលក់អីចឹងទៅណា!

ក៖ ហើយកាលនុងអ៊ំអាយុប៉ុន្នាន?

ខ៖ ពេលកាលនុងខ្ញុំទូលលក់នុង វាចាស់ឆ្នាំដែរហើយណា មានអាយុ១៧ទៅ១៨ឆ្នាំហើយណា! ពេលនុងបងៗរបស់ខ្ញុំហ្នឹងត្បាញ់អីចឹងទៅ ហើយដល់ពេលបងៗខ្ញុំប៉េប៉ុនជាមួយយាយធ្វើនំ ហើយដើរលក់តាមភូមិ! ដូរអង្កអីគេចឹងទៅណា

ក៖ ចឹងមាននំអ្វីគេខ្លះដែរ?

ខ៖​គាត់កូធ្វើជានំចាក់ក្រចាន់! អីចឹងទៅ​មើលតែថាលក់រាងនេះចឹងទៅគាត់ដូ មកលក់ ធ្វើនំបញ្ជុករែកលក់អីចឹងទៅ!

ក៖ ចាស

ខ៖ វាអត់មានអីធំដុំនោះទេ គ្រាន់តែថាវាចឹង

ក៖ ហឹម!

ខ៖ ចំហុយនំ លក់នំអីចឹងទៅ លក់នំបញ្ជុកធ្វើលតអីចឹងទៅ យើងចេះតែដូលក់អីចឹងទៅ ចេះតែថាយើងធ្វើយ៉ាងម៉េចអោយតែថាបានយើងរស់ៗទៅ ធ្វើអីអោយបានចឹងទៅ

ក៖ ហឹម ហើយសម្រាប់ជីវិតរបស់អ៊ំពេលនុងមក នៅក្នុងចិត្តខ្លួនឯងគិតថានឹងមានដូចថាចង់បានអ្វីនៅពេលថ្ងៃអនាគត មានដែលបានគិតរំពឹងអ្វីនៅថ្ងៃអនាគត?

ខ៖ គិតអី បើសិនជាយើងនឹកឃើញថាយើងវាល្ងង់អត់ចេះអ្វីចឹងណា ដល់ពេលយើងវាទៅធ្វើអីផ្សេងក៏វាមិនអាចទៅរួចដែរ !ព្រោះអីយើងអត់ចេះអីចឹង ដល់ពេលចឹងទៅ យាយចេះតែធ្វើអោយ លក់អោយដូរ ហើយចេះតែរកទៅ ដល់ចឹងទៅខ្ញុំចេះតែថាបានប្តីមកចេះបានប៉េប៉ុកលក់អីចឹងមករហូតមក តាំងពីតូចមកដល់ចំណាស់ហ្នឹង ដល់ពេលមកនេះមក ចៀនចេកចៀនលក់អីចឹង ធ្វើនំនេះធ្វើនំនោះចឹងទៅ ដល់តែបានគេអោយសាលានេះលក់ចឹងទៅយើងចេះតែទៅ ហើយបានមកលក់បាយលក់អីចឹងទៅ !

ក៖ ចាស

ខ៖ មានមីស្រូសអីចឹង! ជាមួយនឹងកូនសិស្សអីចឹងទៅណា

ក៖ ចាស សរសើរអ៊ំតាំងពីមុនមកដល់ពេលឥឡូវខំប្រឹងរកស៊ីណាអ៊ុំ

ខ៖ ចាស!

ក៖ ចាសហើយអ៊ំមានកូនប៉ុន្នាននាក់?

ខ៖ កូន៤! សុតតែប្រុស ហើយធំៗអស់ហើយ!ចាសហើយកូនវាធំៗអស់ហើយតែថាវាមិនសូវទៅមុខដែរហ្នឹង​ចឹងហើយបានថានៅខ្សែជីវិតរបស់ខ្ញុំវាគេគំរាមរហូត !!

ក៖ កូនពៅអាយុប៉ុន្នានដែរហើយ?

ខ៖ កូនពៅអាយុ១០ជាងហើយ! ជាង១០ហើយ

ក៖ ចុះកូនបង?

ខ៖ កូនបងវា២៤ទៅ២៥ហើយ ព្រោះអីខ្ញុំពេលរៀបការនុង វា៥ឆ្នាំហើយបានខ្ញុំមានហ៎ចាស!​

ក៖ កូនរបស់អ៊ំរៀនសូត្របានត្រឹមកំរិតណាដែរ?

ខ៖ វាអត់មានពូកែហ្នឹងហើយ ថាបានខ្ញុំកំសត់ វាមកកំសត់ថាខ្លួនខ្ញុំកំសត់ហើយមកកូនវាកំសត់ទៀតណា វាបានមកជំនាន់នេះទៀតចឹងទៅ យើងនេះវាមិនដឹងថាត្រូវធ្វើអីបន់អី!!កូនមកវាអត់មានកន្លងធម៏ ហើយសុតតែប្រុសៗទៀត

ក៖ គាត់ទាំងអស់គ្នាឥឡូវនៅឯហ្នឹងឬក៏​នៅឯណាដែរ?

ខ៖ ចាសនៅឯហ្នឹងតែបានអា !ទី៣នោះគេមានប្រពន្ធហើយ ចឹងគិតអោយវាបានធ្វើជាប៉ូលីស បាន២ ធ្វើប៉ូលីសនោះបាន២នាក់ហើយចាស

ក៖ ចឹងអត់មានទាន់ការណាអ៊ំហេស?

ខ៖ មិនទាន់ការទេនៅអាទី៣

ក៖ ហើយចុះកូន៣នាក់ទៀតគាត់?

ខ៖ ៣នាក់ទៀត មើលវាចេះធ្វើសំណង់គេ វាគំនិតបានក៏វានេះដែរ តែវាចេះតែជួលគេចឹងទៅរកបានវាគ្រាន់តែបានស៊ីផឹកខ្លួនវាចឹងទៅណា វាអត់មានគិតយើង

ក៖ ចឹងអ៊ំចង់អោយកូនរបស់អ៊ំនៅថ្ងៃអនាគតយ៉ាងម៉េចដែរអ៊ំ?

ខ៖ យើងចេះតែចង់អោយទៅហើយក៏ប៉ុន្តែយើងនិយាយនៅក្នុងសង្គមនេះ យើងនិយាយវាអត់មានបានសោះតែម្តងហ្នឹងណា!

ក៖ អ៊ំតែងតែទូន្មានប្រៀនប្រដៅ?

ខ៖ ចេះតែទូន្មានដែរហ្នឹង! ចង់ហ្នឹងហើយបានមិនឃើញនោះទេ ខ្ញុំគិតខំប្រឹងចង់ការគេអោយកូនទៅធ្វើប៉ូលីស ធ្វើទាហានចឹង គេយកចឹង រកចឹងយើងចេះតែគិតវា និយាយវាទៅ

ក៖ ហឹម

ខ៖ តែថាខ្សែជីវិតនេះវា និយាយនឹងកូនវាអត់បានចឹងណា

ក៖ ចឹងយ៉ាងម៉េចដែរអ៊ំ គិតមានកូនបានរៀបការហើយ អីហើយតើគាត់អត់មានគិតដល់អ៊ំឬក៏យ៉ាងម៉េច?

ខ៖ អូ! បើសិនជាអាទី៣វាគិតយើង វាមានប្រពន្ធហើយវាគិតយើង តែថាអា២នាក់ទៀតវាអត់គិតយើង

ក៖ ចឹងអ៊ំអន់ចិត្តអ៊ំ?

ខ៖ និយាយថាអន់ចិត្តដែរហ្នឹង! អន់ចិត្តថាយើងខំចិញ្ចឹមវាចឹង និយាយវា ហើយវាអត់ស្តាប់យើង!

ក៖ហើយសម្រាប់អ៊ំ ខ្សែជីវិតរបស់អ៊ំតាំងពីមុនមកដល់ពេលឥឡូវនេះអ៊ំមានបានធ្លាប់ជួបការលំបាកខ្លះដែរ?

ខ៖ លំបាករហូត (អ៊ំកំពង់យំ!)

ក៖ សូមទោសអ៊ំ ដែលលឺចឹងណា ព្រោះអីជីវិតរបស់មនុស្សម្នាក់ៗ គាត់ឆ្លងកាត់រឿងច្រើន ហើយអ្នកនេះគាត់ឆ្លងកាត់រឿងចេះ ហើយអ្នកនោះគាត់ឆ្លងកាត់រឿងចុះ! ហើយអ៊ំវិញកាលពីមុនមកបានឆ្លងកាត់អ្វីគេដែលធ្វើអោយអ៊ំបានឆ្លងកាត់ការពីមុនមកដល់ឥឡូវដែលធ្វើអោយអ៊ំបំផ្លេចមិនបាន?

ខ៖ ខ្ញុំនៅជាមួយនឹងម៉ែអត់មានឪ ចឹងអត់មានលំបាកអីនោះទេ! ទោះអោយខ្ញុំទូលនំលក់ក៏ខ្ញុំមិនថាផង! លំបាកខ្លាំងជាងគេកូន!

ក៖ ចឹងដោយសារតែកូននោះទេ!

ខ៖ចាស

ក៖ ចឹងមានរឿងអ្វីដែលធ្វើអោយអ៊ំសប្បាយចិត្តដែរ?អ៊ំមានរឿងអ្វីដែលអ៊ំសប្បាយចិត្តដែរ?

ខ៖ បើសិនជាកូន វាចេះគិតយើងចឹងទៅ គឺសប្បាយចិត្តហើយ

ក៖ ចឹងតើមានរឿងអ្វីដែលធ្វើអោយអ៊ំមានមោទនភាពចំពោះខ្លួនឯង?

ខ៖ រាល់តែថ្ងៃយើងចេះតែគិតអីខ្លះចឹងទៅ ដើម្បីជីវិតយើងទៅមុខចឹងទៅណា!

ក៖ ហឹម!ចឹងអ៊ំអើយអ៊ំ ចឹងកាលពីមុនមកដល់ឥឡូវនេះ អ៊ំបានធ្លាប់ឆ្លងកាត់រឿងជាច្រើនជាពិសេសកាលពីមុនមកដល់ឥឡូវ! ចាសសរសើរអ៊ំ ហើយចឹងក្នុងគោលបំណងនៅក្នុងជីវិតរបស់អ៊ំ តើអ៊ំចង់ងបានអ្វីនៅពេលថ្ងៃអនាគតដែរ?

ខ៖ អត់មានចង់បានអ្វីក្រៅពីកូន

ក៖ តែប៉ុណ្ណឹងទេអ៊ំ?

ខ៖ ចាស!

ក៖ រាល់ថ្ងៃអ៊ំមានបានទៅវត្តដែរឬទេអ៊ំ?

ខ៖ យើងអត់មានទាន់បានទៅនោះទេ!គ្រាន់តែថាយើងបានទៅបន្តិចបន្តួច តែបើសិនជាថាអោយខ្ញុំទៅវត្តនោះខ្ញុំ អត់ហ៊ានទៅនោះទេ ព្រោះនៅកូន! នៅគិតវា!

ក៖ ហើយពេលដែលអ៊ំទៅវត្តតើមានមូលហេតុអ្វីដែរបានអ៊ំទៅ?

ខ៖ ចូលចិត្តទៅខ្លះអីខ្លះទៅ វាទៅចឹងទៅវាបានធូរនៅក្នុងខ្លួនរបស់យើងអីចឹងទៅណា!

ក៖ ហើយអ៊ំគិតថាជឿនៅលើព្រះពុទ្ធសាសនាយើងតើមានបានជះឥទ្ធិពលអ្វីនៅក្នុងជីវិតរបស់អ៊ំ?

ខ៖ ចាសទៅៗ វាគ្រាន់តែបានស្ងប់អារម្មណ៏ ! ស្ងប់ចិត្ត! សប្បាយចិត្តថាយើងបានរកទៅ នឹកឃើញថានៅថ្ងៃអនាគតយើងទៅមុខទៀត កុំអោយវាលំបាកចឹងណា!

ក៖​ចាស! ហើយសម្រាប់នៅក្នុងក្រុមគ្រួសារអ៊ំអីតើគាត់មានបានជឿលើព្រះពុទ្ធសាសនាយើងទាំងអស់គ្នា?

ខ៖ ចាសអត់អីនោះទេ!

ក៖ មានកម្មវិធីអ្វីខ្លះដែរអ៊ំ ដែលក្រុមគ្រួសារអ៊ំតែងតែប្រព្រឹត្តតាម?

ខ៖ហឹមមានអី អត់មានបានធ្វើអីធំដុំនោះទេ គ្រាន់តែថាយើងមានគេធ្វើអីចឹងទៅ យើងចូលទៅជាមួយនឹងគេបានតិចច្រើន ចេះតែចូលរហូតចឹងទៅណា។

ក៖ ហើយសម្រាប់អ៊ំផ្ទាល់តែម្តង សម្រាប់នៅថ្ងៃអនាគត់អ៊ំចង់កាន់ព្រះពុទ្ធសាសនាយើង មានចង់បួសជាដូងជីអីអត់? តើអ៊ំមានដែរបានគិត?

ខ៖ គិតថាចឹង! នៅវត្ត

ក៖​ចឹងពេលដែលអ៊ំចាស់ទៅហ៎?

ខ៖ ចាស!

ក៖ ដើម្បីអ្វីដែរអ៊ំ?

ខ៖ ដើម្បីយើងទៅមុខទៀត កុំអោយវាលំបាកហ្នឹងណា!

ក៖ ហើយសម្រាប់ពេលទំនេរៗ តើចំណង់ចំណូលចិត្តរបស់អ៊ំចូលចិត្តធ្វើអ្វីដែរ?

ខ៖ ទំនេរៗ យើងចេះតែធ្វើនេះនោះទេ បើកធម៏ស្តាប់អីចឹងទៅ

ក៖ ហើយអ៊ំចូលចិត្តពិសារអ្វីខ្លះដែរអ៊ំ?

ខ៖ សាមាញ ខ្ញុំមានអីហូបនុង! អត់មានថាចាំម្ហូបអីនោះទេ អោយតែមានហូបទៅ តិចច្រើនចេះតែហូបទៅ!

ក៖ ចឹងអ៊ំពូកែធ្វើមុខម្ហូបអ្វីដែរអ៊ំ?

ខ៖ ខ្ញុំអត់មានសូវអីនោះទេ និយាយអោយត្រង់ទៅ ខ្ញុំបានតែគ្រួសារខ្ញុំនោះទេ ខ្ញុំអត់មានទាន់ស្លស្លកដូចស្រីចឹង

ក៖ ហឹម

ខ៖ រាល់ថ្ងៃហ្នឹង​គ្រួសារខ្ញុំ គាត់អ្នកធ្វើម្ហូបអោយហូប! មកនៅតែខ្ញុំគ្មានសូវចេះ តែថាលក់ដូរហ្នឹង គឺតែគាត់ជាអ្នកធ្វើដែរហ្នឹង!គាត់ធ្វើទៅ ហើយដល់ពេលខ្ញុំងើបពីយប់ទៅ ដាំទឹកអីចឹងទៅ ហើយគាត់នេះបាយឆ្អិន ចៀនសាច់អីឆ្អិនចឹង ដូសអោយកូនជូនអោយខ្ញុំ គាត់ម៉ាចប់និយាយទៅ!! បើសិនជាគ្រួសារគ្មានអោយលំបាកនោះទេប្តីប្រពន្ធ

ក៖ ហឹម

ខ៖ តែថាកុំតែកូន បើសិនជាកូនវាកុំអោយយើងលំបាកនោះគ្រួសារយើងមានក្តីសុខណាស់ គាត់អត់មានអោយខ្ញុំលំបាកនោះទេ តាំងពីបានគាត់មកគាត់មិនដែរ! និយាយអោយចំបាយទឹកហ្នឹងតែម្តង គាត់ធ្វើចែកចុបអោយយើងហូប ហើយកូនខ្ចីលខោវអាវបោក បានរាល់តែថ្ងៃហើយចឹងគាត់បោកអោយដែរ

ក៖​តើគាត់អាយុប៉ុន្នានហើយឥឡូវ?

ខ៖ ប្តីខ្ញុំហេស! គាត់៦០ហើយ!

ក៖​ចឹងគាត់អ្នកស្រុកហ្នឹងតើហេស?

ខ៖ ហ្នឹងហើយ

ក៖ តើអ៊ំគាត់ជាមនុស្សបែបណាដែរសម្រាប់អ៊ំ?

ខ៖ គាត់សាមាញ់ដែរ គាត់អត់មានលោបលន់អីនោះទេ

ក៖ ចឹងគាត់គឹជាស្វាមីល្អ ដែលបានយកទុក្ខធុរៈប្រពន្ធ!

ខ៖ ចាស! តែគ្រាន់តែថាលំបាកតែកូន ធ្វើអីលក់ដូរនោះអត់ តែថាបើសិនជាយើងអោយតែថាលក់គាត់ធ្វើអោយលក់!

ក៖ ហឹម

ខ៖ ប៉ុន្នានមុខក៏គាត់ធ្វើចេញដែរ!

ក៖ ម៉ែនអ៊ំ?

ខ៖ ចាស! អោយតែកូនសិស្សរៀនព្រឹកល្ងាចចឹង! ដល់ពេលព្រលឹមឡើងចឹងគាត់ដាំបាយហើយ ងើបតាំងពីម៉ោង២ហ៎! ងើបធ្វើភ្លឺឡើងឆ្អិនអស់ព្រោះអីច្រើនមុខ! គាត់តែម្នាក់គាត់នោះ វាច្រើនមុខពេក បើសិនជាក្រៅពីគាត់នោះយើងធ្វើមិនចេញនោះទេ នេះដោយសារតែគាត់ ហើយគាត់ធ្វើតែម្នាក់គាត់ប៉េប៉ុក ហើយខ្ញុំដេរ ទាល់តែម៉ោង៤បានខ្ញុំងើប! បើសិនជាយើងងើបមកជួយគាត់ថាដេកទៅ គាត់ធ្វើតែម្នាក់ឯងក៏បាន នៅថ្ងៃអាទិត្យចឹងទំនេរ អីចឹង យើងងើបជួយគាត់ហើយ គាត់ថាមិនបាច់ងើបនោះទេ!

ក៖ ចឹងអ៊ំស្រលាញ់គាត់ខ្លាំងហើយចឹងអ៊ំ?

ខ៖ ចាស!

ក៖ ហើយអ៊ំគិតសម្រាប់ខ្លួនឯងនិងអនាគតកូនៗទៅទៀត តើអ៊ំមានផែនការណ៏អ្វីដែរ?

ខ៖ ហឹម មិនដឹងនោះទេ ដឹងតែថាបើសិនជាយើងរកមានបានចឹងទៅ យើងគិតវាធ្វើការងារអីចឹងទៅណា ធ្វើទាហានអីក៏ដោយ អោយតែថាវាធ្វើចឹងទៅណា!

ក៖ ចាស! អ៊ំមានរឿងអ្វីដែលធ្វើអោយអ៊ំចង់ចាំមកដល់ពេលឥឡូវហ្នឹងដែរឬទេ?ដូចថាពេលដែលអ៊ំនឹកឃើញហើយ វានឹកឃើញតែមួយភ្លេចៗ មកដល់ពេលឥលូវនេះ ថាតាំងពីសម័យមុនមកដល់ពេលឥឡូវនេះចឹងណា!

ខ៖ មានអីខ្ញុំនឹកតែឪពុកម្តាយ ខ្ញុំនឹកឃើញថាស្រុកយើងវាបែកតាំងពីតូចមកចឹងណា

ក៖ ចាសហើយចឹងកាលពីមុនអ៊ំមានចូលចិត្តស្តាប់បទចម្រៀងដែរឬទេ?

ខ៖ វាមិនសូវជាញ៉េញ៉ុមអីនោះទេ!មិនសូវជាយកចិត្តទុកដាក់ដែរហ្នឹង!

ក៖ ចឹងហើយការរាំការច្រៀងអីអ៊ំចូលចិត្តដេស?

ខ៖ អត់នោះទេ! ដូចថាដើរលេងសើចរាំរែក ដើរជាមួយនឹងមិត្តភក្តីអីចឹង គឺមានតែថាអោយទៅច្រៀងអីអត់ទេ

ក៖ មិនចូលចិត្តទេ?

ខ៖ ចាស!

ក៖ ហើយសម្រាប់អ៊ំស្រីតែម្តង ពេលលំបាកចិត្តអីចឹង តើអ៊ំចូលចិត្តធ្វើអ្វីដែរ?

ខ៖ មិនដឹងធ្វើអី! មិនដឹងធ្វើអ្វីអោយជ្រៅចិត្ត បើសិនជាចិត្តវាអត់ដឹង!

ក៖ ហឹម ចឹងអ៊ំជាចុងក្រោយ តើអ៊ំមានពាក្យពេចន៏អ្វីដើម្បីផ្តាំផ្ញើដល់កូនចៅជំនាន់ក្រោយ ជាពិសេស កូនចៅនៅថ្ងៃនេះ?

ខ៖ ចាសសូមអោយកូនចៅជំនាន់ក្រោយហ្នឹង កុំអោយភ្លើតភ្លើនដូចក្មេងនៅស្រករមុនអីចឹងណា អោយបាននឹកឃើញនឹកគុណដល់ឪពុកម្តាយដែលខំប្រឹង ចិញ្ចឹមអីវាដឹងក្តីមកកុំអោយភ្លេចគុណ ដូចកូនរបស់ខ្ញុំរាល់ថ្ងៃ កូន២នាក់ហ្នឹង ខ្ញុំស្រលាញ់វា!

ក៖ ចាសចឹងជាចុងក្រោយខ្ញុំអរគុណអ៊ំច្រើនដែរបានចំណាយពេលនៅក្នុងការសម្ភាស ហើយចឹងបើសិនជាខាងសាលាគេចង់ដាក់សម្លេងរបស់អ៊ំនៅក្នុងគេហៈទំព័ររបស់ខាងសាលាដែលមានគេហៈទំព័រដែលមានអាស័យដ្ឋានwww.cambodianoralhistory.byu.eduដើម្បីទុកអោយកូនចៅជំនាន់ក្រោយ​គេមានឱកាសចូលទៅស្តាប់ពាក្យពេចន៏របស់អ៊ំណានៅថ្ងៃនេះ! ទាំងសូមថតរូបរបស់អ៊ំ១ដើម្បីទុកជាមួយនឹងសម្លេង?

ខ៖ មិនបាច់ថតទេហេស?

ក៖ ចឹងដាក់តែសម្លេងអ៊ំ?

ខ៖ ចាស!

ក៖ចាស!